b'\n_START_ARTICLE_\nSomalio kat\xc4\x97\n_START_PARAGRAPH_\nSomalio kat\xc4\x97 (angl. Somali cat) \xe2\x80\x93 ka\xc4\x8di\xc5\xb3 veisl\xc4\x97, ilgaplaukis Abisinijos ka\xc4\x8di\xc5\xb3 variantas. Veislei duotas Somalio valstyb\xc4\x97s Afrikoje pavadinimas, nors \xc5\xa1alis su \xc5\xa1iomis kat\xc4\x97mis niekaip nesusijusi.\n_START_SECTION_\nIstorija\n_START_PARAGRAPH_\nPirmosios Somalio kat\xc4\x97s gim\xc4\x97 JAV. Pati veisl\xc4\x97 atsirado atsitiktinai, prad\xc4\x97jus veisti Abisinijos kates. Prad\xc5\xbeioje \xc5\xa1ie Abisinijos ka\xc4\x8di\xc5\xb3 jaunikliai nevertinti, ta\xc4\x8diau ilgainiui jais visgi susidom\xc4\x97ta. Buvo nuspr\xc4\x99sta veisti ilgaplaukes Abisinijos kates ir i\xc5\xa1vesti nauj\xc4\x85 veisl\xc4\x99. Ma\xc5\xbedaug XX a. septintajame de\xc5\xa1imtmetyje veisl\xc4\x97 buvo oficialiai pripa\xc5\xbeinta.\n_START_SECTION_\nCharakteris\n_START_PARAGRAPH_\nSomalio kat\xc4\x97s b\xc5\xabdas pana\xc5\xa1us \xc4\xaf Abisinijos kat\xc4\x97s: ji m\xc4\x97gsta bendrauti. Negali pak\xc4\x99sti vienatv\xc4\x97s \xe2\x80\x93 m\xc4\x97gsta \xc5\xbemogaus, kit\xc5\xb3 ka\xc4\x8di\xc5\xb3 bei \xc5\xa1un\xc5\xb3 draugij\xc4\x85. Gerai sutaria su vaikais, ta\xc4\x8diau labai pavyd\xc5\xbeios. Gyvai reaguoja \xc4\xaf aplink\xc4\x85, atvirai rei\xc5\xa1kia jausmus. Judrios, i\xc5\xa1radingos, \xc5\xbeaismingos. Visas naujoves r\xc5\xabpestingai patikrina.\n_START_SECTION_\nFizin\xc4\x97s savyb\xc4\x97s\n_START_PARAGRAPH_\nRaumeningas, tvirtas, liesas Somalio kat\xc4\x97s k\xc5\xabnas gana ilgas. Kojos plonos, kaulai smulk\xc5\xabs. Ilgoka uodega prie pagrindo stora, \xc4\xaf gal\xc4\x85 laib\xc4\x97janti, labai p\xc5\xabkuota. Galva plati, nosis su nedideliu \xc4\xaflinkiu, smakras ry\xc5\xa1kus. Migdolo pavidalo akys \xc4\xafkypos ir \xc5\xbevitrios. Gana didel\xc4\x97s ausys \xc5\xbeemai ties smilkiniais, pla\xc4\x8dios prie pagrindo, smailios._NEWLINE_Kailis pusiau ilgas, ant u\xc5\xbepakalini\xc5\xb3 koj\xc5\xb3, uodegos, apatini\xc5\xb3 k\xc5\xabno dali\xc5\xb3 ir \xe2\x80\x9eapykakl\xc4\x97s\xe2\x80\x9c gerokai ilgesnis ir tankesnis. Somalio kat\xc4\x97s ka\xc4\x8diukai gimsta tams\xc5\xabs, kailis palaipsniui \xc5\xa1vies\xc4\x97ja augant. Galutin\xc4\x97 spalva nusistovi tik po dvej\xc5\xb3 met\xc5\xb3.'